b'\n_START_ARTICLE_\nDrago \xc5\xbderjal (glasbenik)\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini trgovca Romana \xc5\xbderjala v Bor\xc5\xa1tu (ita. San Antonio in Bosco). Ko je bil star 12 let se je dru\xc5\xbeina preselila v Boljunec. Obiskoval je italijansko u\xc4\x8ditelji\xc5\xa1\xc4\x8de v Trstu, vmes doma pomagal v trgovini in leta 1939 maturiral. Voja\xc5\xa1\xc4\x8dino je slu\xc5\xbeil do zloma fa\xc5\xa1isti\xc4\x8dne oblasti. V prvih dneh leta 1944 se je pridru\xc5\xbeil partizanom. V Suhi krajini je bil vklju\xc4\x8den v brigado Frana Levstika. Tam je u\xc4\x8dil borce peti in jih spremljal na harmoniko. Kasneje so ga poslali na te\xc4\x8daj za zborovodje v Zagradec, katerega je vodil Marjan Kozina. Po kon\xc4\x8danem te\xc4\x8daju je bil priklju\xc4\x8den propagandnemu odseku 7. korpusa, kjer je ustanovil in vodil pevski zbor, ki je 9. maja 1945 na dan osvoboditve Ljubljane prvi nastopil na radijski postaji Ljubljana. Po vojni se je vrnil v Boljunec, kjer je prevzel o\xc4\x8detovo trgovino. Leta 1946 je v Boljuncu postal zborovodja doma\xc4\x8dega pevskega zbora. Zbor se je razvil v mo\xc4\x8dno vokalno skupino in nastopal v raznih krajih. Leta 1953 je ustanovil instrumentalno in vokalno skupino, ki je delovala do 1960. Leta 1963 se je priklju\xc4\x8dil pobudi za ustanovitev revijskega orkestra Miramar. Z orkestrom je nastopal kot dirigent, skladatelj in glasbenik na I. in II. Festivalu tr\xc5\xbea\xc5\xa1ke popevke. Na I. Festivalu je prejel prvo nagrado za besedilo in glasbo popevke Ko si kupim mali avto 500 C, na II. Festivalu pa sta bili nagrajeni njegovi pesmi Pismo iz tujine in Tr\xc5\xbea\xc5\xa1ke lu\xc4\x8dke.'